題關雲長廟
作者：胡寅
朝代：宋

paragraphs: 西方有幻師，以利行幻術。
利他乃甘言，自利則其實。
曾微證形象，顧喜論恍惚。
可憐億兆人，明智百無一。
泯然俱受紿，寧以鬼自怵。
疑怖既迫心，祈禱便屈膝。
千載浮屠氏，箇箇提一律。
雲長忠烈士，蜀漢凜三傑。
許身初擇義，遇主益秉節。
一受先主知，不爲曹公屈。
最後圍樊城，許南已無拂。
智畧孫吳儔，議徙股膽慄。
惜哉片言戾，壯志遂紆鬰。
至今想英風，使我竦毛骨。
廟祀禮則宜，爲國有典秩。
而彼天台僧，相此山水窟。
欲繕廬而處，假靈宣鬼物。
章鄉城近止，將軍此焉沒。
斯人兼畏仰，吾計行可必。
唱云暴悍魂，岩壑擅營室。
從吾受凈戒，父子歸命佛。
初猶未赫烜，靈響沉寂謐。
奈何無盡翁，作記極詞筆。
一毛成萬鈞，財施日盈溢。
精藍敞千柱，城旦洶溟渤。
捐身養惰游，小智之所弗。
而况正直神，肯徇智顓汩。
永懷王迹熄，異說競蠭出。
聖言甚微眇，學士迷祖述。
佛徒竊其柄，高坐弄拳拂。
翕張性命說，自謂了生滅。
孤標類清遠，陰趣盡攘奪。
凡民何足算，吾黨是可嫉。
終始莽如夢，變化暗若漆。
矧希有漏因，便怛無常猝。
推波而助瀾，司寇莫能詰。
豈惟茲一廟，淫祀如髮密。
誰將驅緇褐，南畝畀巾幘。
幽明無俶擾，典祀不相昵。
坐令宇宙間，禮樂興炳蔚。